આવું જ કડક વલણ વિશ્ર્વના અન્ય દેશો પણ અપનાવી રહ્યા છે, પરંતુ ભારત ઘૂસણખોરો માટે આવું કડક વલણ અપનાવે ત્યારે કેટલાક લોકોના પેટમાં તેલ રેડાય છે. અનેક લોકોએ આ ૪૦ લાખ લોકોના માનવાધિકારની વાત કરી. રાજ્યસભામાં કોંગ્રેસના નેતા ગુલાબ નબી આઝાદે કહ્યું કે, ‘ભારતના સાચા નાગરિકોને દેશનિકાલ કરવા જોઈએ નહીં. આ હિન્દુ-મુસલમાનનો નહીં, પરંતુ માનવાધિકારનો મામલો છે.’ ગુલાબ નબી આઝાદને એટલું જ પૂછવાનું કે, ‘શું કાશ્મીરમાં તેમની જ માતૃભૂમિ પરથી લાખો કાશ્મીરી પંડિતોને કાઢી મૂકવામાં આવ્યા ત્યારે તમારો માનવાધિકાર ક્યાં ગયો હતો ? હજુ સુધી તેમના પુનર્વસનની કામગીરી થઈ નથી. તે બાબતે તમે કેમ ચૂપ છો ?’ માત્ર ગુલાબનબી આઝાદ જ નહીં ઘૂસણખોરોના માનવાધિકારવાદનો ઝંડો લઈને નીકળી પડેલા કથિત માનવાધિકારીઓને પણ પૂછવાનું કે શું દેશનું અહિત કરનારાનો કોઈ માનવાધિકાર હોય ખરો ? બાંગ્લાદેશથી આવેલા આ ઘૂસણખોરો દેશની સુરક્ષા માટે ખતરો છે. શું તેમના કોઈ અધિકાર હોય ખરા ? આ પ્રશ્ર્ન હિન્દુ-મુસ્લિમનો નથી તો આપ હિન્દુ કાશ્મીરી પંડિતોના માનવ અધિકારો ભંગ થયા ત્યારે શા માટે હંમેશાં મૌન સેવો છો ? અને મુસ્લિમ આતંકીઓના માનવાધિકારો માટે શા માટે આગળ આવો છો ?